CELEX: 32019R0463
Language: el
Date: 2019-01-30 00:00:00
Title: Κατ' εξουσιοδότηση κανονισμός (ΕΕ) 2019/463 της Επιτροπής, της 30ής Ιανουαρίου 2019, για την τροποποίηση του κανονισμού (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εξαιρούμενων οντοτήτων (Κείμενο που παρουσιάζει ενδιαφέρον για τον ΕΟΧ)

22.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 80/16
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/463 ΤΗΣ ΕΠΙΤΡΟΠΗΣ
         της 30ής Ιανουαρίου 2019
         για την τροποποίηση του κανονισμού (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εξαιρούμενων οντοτήτων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/2365 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, περί διαφάνειας των συναλλαγών χρηματοδότησης τίτλων και επαναχρησιμοποίησης (1), και ιδίως το άρθρο 2 παράγραφος 4,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017 το Ηνωμένο Βασίλειο γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν στο Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά την εν λόγω γνωστοποίηση, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω περίοδο.
                  
               
                     (2)
                  
                  
                     Η συμφωνία αποχώρησης στην οποία κατέληξαν οι διαπραγματευτές περιέχει ρυθμίσεις για την εφαρμογή διατάξεων του ενωσιακού δικαίου ως προς το Ηνωμένο Βασίλειο και εντός αυτού πέραν της ημερομηνίας κατά την οποία οι Συνθήκες θα παύσουν να ισχύουν στο Ηνωμένο Βασίλειο. Εάν η εν λόγω συμφωνία τεθεί σε ισχύ, ο κανονισμός (ΕΕ) 2015/2365, συμπεριλαμβανομένης της εξαίρεσης που προβλέπεται στο άρθρο 2 παράγραφος 2 στοιχείο α) του εν λόγω κανονισμού, θα εφαρμοστεί ως προς το Ηνωμένο Βασίλειο και εντός αυτού κατά τη διάρκεια της μεταβατικής περιόδου βάσει της εν λόγω συμφωνίας και θα παύσει να ισχύει στο τέλος αυτής της περιόδου.
                  
               
                     (3)
                  
                  
                     Η αποχώρηση του Ηνωμένου Βασιλείου από την 'Ενωση θα έχει, ελλείψει ειδικών διατάξεων, ως συνέπεια η εξαίρεση για τα μέλη του Ευρωπαϊκού Συστήματος Κεντρικών Τραπεζών (ΕΣΚΤ), άλλους φορείς κρατών μελών που επιτελούν παρόμοιες λειτουργίες και τους λοιπούς δημόσιους φορείς της Ένωσης που διαχειρίζονται το δημόσιο χρέος ή παρεμβαίνουν στη διαχείρισή του, που αναφέρεται στο άρθρο 2 παράγραφος 2 στοιχείο α) του κανονισμού (ΕΕ) 2015/2365, να μην εφαρμόζεται πλέον στην κεντρική τράπεζα του Ηνωμένου Βασιλείου ή στους δημόσιους φορείς που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του στο Ηνωμένο Βασίλειο.
                  
               
                     (4)
                  
                  
                     Η Επιτροπή προέβη σε αξιολόγηση της διεθνούς μεταχείρισης των κεντρικών τραπεζών και των δημόσιων φορέων που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείριση του δημόσιου χρέους βάσει της νομοθεσίας που θα εφαρμόζεται στο Ηνωμένο Βασίλειο όσον αφορά τις συναλλαγές χρηματοδότησης τίτλων μετά την αποχώρησή του από την Ένωση και υπέβαλε τα συμπεράσματά της στο Ευρωπαϊκό Κοινοβούλιο και το Συμβούλιο.
                  
               
                     (5)
                  
                  
                     Στην αξιολόγησή της, η Επιτροπή κατέληξε στο συμπέρασμα ότι η κεντρική τράπεζα του Ηνωμένου Βασιλείου και οι δημόσιοι φορείς που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του θα πρέπει να εξαιρούνται από την υποχρέωση αναφοράς δυνάμει του άρθρου 4 και από τις απαιτήσεις διαφάνειας ως προς την επαναχρησιμοποίηση, σύμφωνα με το άρθρο 15 του κανονισμού (ΕΕ) 2015/2365.
                  
               
                     (6)
                  
                  
                     Οι αρχές του Ηνωμένου Βασιλείου παρείχαν διαβεβαιώσεις σχετικά με το καθεστώς, τα δικαιώματα και τις υποχρεώσεις των μελών του ΕΣΚΤ, συμπεριλαμβανομένης της πρόθεσής τους να χορηγήσουν στα μέλη του ΕΣΚΤ και άλλους φορείς των κρατών μελών που επιτελούν παρόμοιες λειτουργίες και στους λοιπούς δημόσιους φορείς της Ένωσης που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του, εξαίρεση ανάλογη με εκείνη που προβλέπεται στο άρθρο 2 παράγραφος 2 του κανονισμού (ΕΕ) 2015/2365.
                  
               
                     (7)
                  
                  
                     Κατά συνέπεια, η κεντρική τράπεζα του Ηνωμένου Βασιλείου και άλλοι φορείς που επιτελούν παρόμοιες λειτουργίες και άλλοι δημόσιοι φορείς που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του στο Ηνωμένο Βασίλειο θα πρέπει να συμπεριληφθούν στον κατάλογο των εξαιρούμενων οντοτήτων που αναφέρονται στον κανονισμό (ΕΕ) 2015/2365.
                  
               
                     (8)
                  
                  
                     Κατά συνέπεια, ο κανονισμός (ΕΕ) 2015/2365 θα πρέπει να τροποποιηθεί αναλόγως.
                  
               
                     (9)
                  
                  
                     Η Επιτροπή συνεχίζει να παρακολουθεί σε τακτική βάση τη μεταχείριση των κεντρικών τραπεζών και των δημόσιων φορέων που εξαιρούνται από την υποχρέωση αναφοράς και τις απαιτήσεις διαφάνειας ως προς την επαναχρησιμοποίηση που προβλέπονται στον κατάλογο του άρθρου 2 παράγραφος 2 του κανονισμού (ΕΕ) 2015/2365. Ο κατάλογος αυτός μπορεί να επικαιροποιείται με βάση την εξέλιξη των κανονιστικών ρυθμίσεων στις εν λόγω τρίτες χώρες και λαμβανομένων υπόψη τυχόν σχετικών νέων πηγών πληροφοριών. Η εν λόγω επανεξέταση θα μπορούσε να οδηγήσει στην αφαίρεση ορισμένων τρίτων χωρών από τον κατάλογο των εξαιρούμενων οντοτήτων,
                  
               
                     (10)
                  
                  
                     Ο παρών κανονισμός θα πρέπει να αρχίσει να ισχύει επειγόντως και θα πρέπει να εφαρμόζεται από την επομένη της ημέρας κατά την οποία ο κανονισμός (ΕΕ) 2015/2365 παύσει να ισχύει ως προς το Ηνωμένο Βασίλειο και εντός αυτού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 2 παράγραφος 2 του κανονισμού (ΕΕ) 2015/2365, προστίθεται το ακόλουθο στοιχείο γ):
            
               
                           «γ)
                        
                        
                           στην κεντρική τράπεζα και σε άλλους φορείς που επιτελούν παρόμοιες λειτουργίες και άλλους δημόσιους φορείς που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.».
                        
                     
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την επομένη της ημέρας κατά την οποία ο κανονισμός (ΕΕ) 2015/2365 παύει να ισχύει ως προς το Ηνωμένο Βασίλειο και εντός αυτού.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Ιανουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 337 της 23.12.2015, σ. 1.